Hadı ekìıyeè k'e Jerusalem gots'ǫ dǫ mǫ̀hdaa hagedı,
“Dǫ ełaàgıìhwhı ha gı̨ı̨wǫ ı̨lèe sìı eyı nìı̨t'e?”
ełègeedı,
“Eyı dǫ jǫ wheda xè dǫnı ts'ǫ̀ gode hanìkò k'aodèe t'asagıìhdı-le.
Chrıst hǫt'e gı̨ı̨wǫǫ̀ agejà nì-ghǫ agı̨ı̨t'e?
Hanìkò eyı dǫ edı̨į̀ gots'ǫ at'ı̨ı̨ sìı wek'èts'eezǫ hǫt'e.
Chrıst nììtła nı̨dè edı̨į̀ gots'ǫ at'ı̨ı̨ sìı dǫ wı̨ı̨zìı yek'èezǫ ha nıìle,”
gedı.
Zezì ı̨łaà Nǫ̀htsı̨kǫ̀-gocho gà dǫ ts'ǫ̀ godeè ekò dǫnı ts'ǫ̀ hòtł'ò hadı,
“Hęɂę,
sek'èahsǫ,
eyıts'ǫ edı̨į̀ gots'ǫ aht'ı̨ı̨ sìı wek'èahsǫ hǫt'e.
Sı̨ sedahxà jǫ whıhda nıìle.
Amìı sı̨ı̨hɂàa sìı ededı̨ sìı ehkw'ı hǫt'e.
Naxı̨ wek'èahsǫ nıìle,
hanìkò sı̨ wets'ǫ aht'ı̨ eyıts'ǫ jǫ ts'ǫ̀ sı̨ı̨hɂà hǫt'e t'à,
wek'èehsǫ hǫt'e,”
gòhdı.
Zezì hadı t'à Israel got'ı̨į̀ gha k'aodèe dageechı ha hogeèhdzà,
hanìkò ı̨łaà wegha nèhòkw'ı-le t'à dǫ wı̨ı̨zìı t'asayį̀į̀là-le.
Eyı hagot'ı̨,
hanìkò dǫ łǫ ehkw'ı adı gı̨ı̨hwhǫǫ̀ agejà t'à hagedı,
“Chrıst nììtła nı̨dè dıı dǫ nahk'e enıìyah łǫ hohtsı̨ ha nì?
Į̀le sǫnı,”
gedı.
Pharısee gı̨ı̨lı̨ı̨ sìı dǫ hagedıì ełets'ǫ̀ gogede gogıìkw'o.
Eyıt'à yahtıı-gha-k'aodèe eyıts'ǫ Pharısee gı̨ı̨lı̨ı̨ sìı Zezì dageechı ha Nǫ̀htsı̨kǫ̀-xogııhdıı-dǫǫ̀ kayagı̨ı̨htı.
Zezì dǫ ts'ǫ̀ hadı,
“Whaà-lea gots'ǫ̀ zǫ naxıxè whıhda ha hǫt'e,
eyı tł'axǫǫ̀-ı̨dè amìı sı̨ı̨hɂàa sìı wets'ǫ̀ anahde ha.
Sekak'eaht'į̀ ha,
hanìkò segòahɂà ha-le,
eyıts'ǫ edı̨į̀ whıhdaa sìı ekǫ ts'ǫ̀ aahde ha dìì,”
Zezì gòhdı.
Israel gha k'aodèe ełets'ǫ̀ hagedı,
“Eyı dǫ wegots'ìhɂà ha-le,
dı t'à,
edı̨į̀ ts'ǫ̀ ade ha ghǫ adı.
Gòet'ı̨ eyıì-le nèk'e Greece got'ı̨į̀ ta nàgedèe sìı gots'ǫ̀ ade ha nì?
Ekǫ hoghàgoehtǫ ha nì?
Dıı hadıı sìı dàdıì-adı,
‘Sekak'eaht'į̀ ha,
hanìkò segòahɂà ha-le,’
eyıts'ǫ ‘Edı̨į̀ whıhdaa sìı ekǫ aahde ha dìì,’
eyı dàdıì-adı?”
gedı.
Dzędeè gha nǫǫde dzęę̀ nàtsoo wheɂǫ k'e Zezì dǫnı ts'ǫ̀ hòtł'ò hadı,
“Amìı tı ghaewıı sìı sets'ǫ̀ awede gà tı wedǫ̀.
Amìı wegha ehkw'ı aehsı̨ı̨ sìı tı wet'à ts'eedaa wedzeè yìı gots'ǫ xàı̨lı̨ ha.
Hanì Nǫ̀htsı̨ Nı̨htł'è k'e dek'eèhtł'è,”
Zezì gòhdı.
Zezì ayìı ghǫ godee sìı Yedàyeh Nezı̨ı̨ ghǫ godeè-adı.
Dǫ hazǫǫ̀ ehkw'ı adı yı̨ı̨hwhǫǫ sìı nǫǫde-ı̨dè Yedàyeh Nezı̨ı̨ gık'e ade ha.
Zezì ı̨łaà yak'e ts'ǫ̀ ajà-le t'à Yedàyeh Nezı̨ı̨ dǫ k'e ajà-le.
Dǫ mǫ̀hdaa Zezì hadı gıìkw'o ekò,
hagedı,
“Eyı dǫ nakwenàoɂǫǫ deè elı̨ ne sǫnı,”
gedı.
Ekò dǫ mǫ̀hdaa hagedı,
“Chrıst awèts'edı là eyı at'ı̨,”
gedı.
Hanìkò dǫ mǫ̀hdaa hagedı,
“Chrıst Galılee nèk'e gots'ǫ at'ı̨ ha dìì ne.
Nǫ̀htsı̨ Nı̨htł'è k'e dıı hanì dek'eèhtł'è:
Chrıst wèts'edıı sìı k'àowocho Davıd wèot'ı̨ gots'ǫ dǫ ı̨łè ade ha,
eyıts'ǫ kǫ̀ta Bethlehem wegǫ̀hłı̨ ha,
ekǫ k'àowocho Davıd nàı̨dè t'à,”
gedı.
Eyıt'à Zezì wets'ıhɂǫ̀ dǫ ełek'ę̀ę̀ agı̨ı̨wǫ-le agejà.
Dǫ mǫ̀hdaa wedaìtį̀ ha gı̨ı̨wǫ,
hanìkò dǫ wı̨ı̨zìı gıxèlaìdı-le.
Israel got'ı̨į̀ gha k'aodèe gıgha ehkw'ı-ahodı-le
Nǫǫdea,
Nǫ̀htsı̨kǫ̀-xogııhdıı-dǫǫ̀ nageèhde,
yahtıı-gha-k'aodèe eyıts'ǫ Pharısee gı̨ı̨lı̨ ts'ǫ̀ anagejà.
Eyı nègı̨ı̨de ekò k'aodèe dagogeehke,
“Dànìghǫ jǫ nèweahtı̨-le?”
gògedı.
“Dǫ wı̨ı̨zìı eyı dǫ lanì goı̨de whìle,”
Nǫ̀htsı̨kǫ̀-xogııhdıı-dǫǫ̀ hagedı.
Eyıt'à Pharısee gı̨ı̨lı̨ı̨ sìı hagògedı,
“Naxı̨ sı naxıghǫyaèhɂǫ nì-ghǫ aahdı?”
gògedı.
“K'aodèe gots'ǫ hanì-le-ı̨dè Pharısee gı̨ı̨lı̨ı̨ gots'ǫ dǫ wı̨ı̨zìı ehkw'ı adı gı̨ı̨hwhǫ nıìle.
Hanìkò dǫ hazǫǫ̀ Moses wenàowoò k'ègeezǫ-le sìı gha ehkw'ı adı.
Eyı k'èxa gıgha hoìla ha,”
gedı.
Dǫ ı̨łè Nıcodemus wìyeh Pharısee gı̨ı̨lı̨ı̨ goxè wheda elı̨ hǫt'e.
Ededı̨ ı̨dì Zezì ts'àèhtła ı̨lè.
Nıcodemus dagoehke,
hadı,
“Gonàowoò k'ę̀ę̀ ha nı̨dè,
dǫ weghǫ nàyaetı-le et'ıì,
hoìla gha wesınìyats'ehtı nì?”
gòhdı.
K'aodèe gıts'ǫ̀ hadı,
“Nı̨ sı Galılee got'ı̨į̀ anet'e nì?
Enı̨htł'è wek'eyaąhtı nı̨dè,
Galılee nèk'e gots'ǫ nakwenàoɂǫǫ nììtła ha nıìle wek'èı̨zǫ ha ı̨lè,”
gıìhdı.
Eyı tł'axǫǫ̀ hazǫǫ̀ edekǫ̀ ts'ǫ̀ nageèhde.